**Ludolph van Ceulen** {født 28. januar 1539 i Hildesheim, død 31. desember 1610} var en tysk-nederlandsk matematiker.

Liv og virke
------------

*De circulo & adscriptis liber* (1619)
### Bakgrunn

Ludolph van Ceulen kom allerede i barneårene til Antwerpen og senere til Delft, og vokste opp i det nederlandske område. I 1594 grunnla han en fekteskole i Leiden.

### Matematiker

Han ble professor i krigsbyggingskunst i Leiden, ved en ingeniørskole tilknyttet universitetet i byen. Denne skolen hadde lav prestisje; den beskjeftiget seg etter akademikernes smak ikke med de store vitenskaper, men mer med praktiske anliggender. Man underviste ikke på latin, men på folkespråket, ettersom den rettet seg til praktikere og ikke intellektuelle. Ludolph van Ceulens verker ble da også forfattet på nederlandsk. De ble ikke oversatt til latin før etter hans død (av hans gamle student Willebrord van Rojen Snell). 

Han var først lærer i matematikk i forskjellige nederlandske byer, blant annet i Amsterdam. 

Han er særlig kjent for utregningen av π (pi, forholdet mellom omkretsen og diameteren til en sirkel). Ved hjelp av innskrevne og omskrevne polygon, den samme metode som Arkimedes hadde brukt i sin tid, fant han de 20 første desimalene, som han publiserte i sin bok *Van den Circkel* («Om sirkelen», 1596), men utvidet tallrekken til 35 desimaler senere. 

Ludolph van Ceulens beregning var det første fremskritt på området siden den 16-desimalers beregningen foretatt av den persiske matematiker Jamshid Masud Al-Kashi i 1424.

Etter hans død ble tallet gravert inn på hans gravstøtte i Leiden,

3,14159265358979323846264338327950288...
Gravsteinen gikk senere tapt, men ble restaurert i 2000.

Man finner av og til π omtalt som det ludolfiske tall. Frem till inn på 1800-tallet var dette den vanlige betegnelsen.

Ludolph van Ceulen forfattet også blant annet *De arithmetische en geometrische fondamenten* (utgitt 1615).

Referanser
----------

1. ↑   Gemeinsame Normdatei, besøkt 13. desember 2014[Hentet fra Wikidata]
2. ↑   Brockhaus Enzyklopädie, oppført som Ludolf Ceulen, Brockhaus Online-Enzyklopädie-id ceulen-ludolf, besøkt 9. oktober 2017[Hentet fra Wikidata]
3. ↑   Leidse Hoogleraren, Leidse Hoogleraren ID 432, besøkt 19. juni 2019[Hentet fra Wikidata]
4. ↑   Biografisch Portaal, «Ludolph van Ceulen», Biografisch Portaal number 74657687[Hentet fra Wikidata]
5. ↑   MacTutor History of Mathematics archive, besøkt 22. august 2017[Hentet fra Wikidata]
6. ↑   Tsjekkias nasjonale autoritetsdatabase, NKC-identifikator ntk2017966058, besøkt 29. januar 2023[Hentet fra Wikidata]

Litteratur
----------

* (de) Moritz Cantor: «Ceulen: Ludolph van C.». I *Allgemeine Deutsche Biographie* (ADB). Bind 4, Duncker & Humblot, Leipzig 1876, s. 93.
* (de) Kurt Vogel: «van Ceulen, Ludolph.» I *Neue Deutsche Biographie* (NDB). Bind 3, Duncker & Humblot, Berlin 1957, ISBN 3-428-00184-2, s. 186 (digitalisering).
* Friedrich Katscher: *Einige Entdeckungen über die Geschichte der Zahl Pi sowie Leben und Werk von Christoffer Dybvad und Ludolph van Ceulen.* Österreichische Akademie der Wissenschaften, Denkschriften 116. Wien 1979.

|  |  |
| --- | --- |
| Oppslagsverk/autoritetsdata | Store norske leksikon **·** Prabook **·** MacTutor **·** Brockhaus Enzyklopädie **·** Brockhaus Enzyklopädie **·** Deutsche Biographie **·** VIAF **·** GND **·** LCCN **·** ISNI **·** SUDOC **·** BPN **·** MGP **·** NKC **·** ICCU **·** BNE
 |